Tabel 1 nedenfor giver et overblik over disse statistikker, hvor det første referenceår for dataindsamling var 2008.

·tredjelandsstatsborgere, der er omfattet af et påbud om at forlade medlemsstaten i henhold til lovgivningen om indvandring, eller som er registreret som udrejst efter udstedelsen af et sådant påbud, opdelt efter statsborgerskab (artikel 7).

·tredjelandsstatsborgere, som er nægtet indrejse i en medlemsstat ved den ydre grænse, eller som anses for at opholde sig illegalt i henhold til den nationale lovgivning om indvandring, opdelt efter statsborgerskab (artikel 5)

·asylansøgninger, afgørelser truffet i første instans og ved påklage om meddelelse eller inddragelse af forskellige former for international beskyttelsesstatus, opdelt efter statsborgerskab (artikel 4)

Artikel 3

Migrationsstrømme, erhvervelse af statsborgerskab og populationsopgørelser Artikel 4 Asyl Artikel 5 og 7 Håndhævelse af lovgivningen om indvandring Artikel 6 Opholdstilladelser Geografisk anvendelsesområde Medlemsstater og EFTA-lande Hyppighed Årligt Månedligt/kvartalsvist/årligt Årligt Årligt Frist for indberetning af data 12 måneder efter udgangen af referenceåret 2 måneder efter referenceperioden for månedlige/kvartalsvise data 3 måneder efter referenceperioden for årlige data 3 måneder efter udgangen af referenceåret 6 måneder efter udgangen af referenceåret Dataleverandører Nationale statistiske kontorer Indenrigsministerier eller dertil knyttede indvandringsmyndigheder eller grænsepoliti

3.Anden relevant lovgivning

I 2016 trådte et nyt retsgrundlag for regulær migration i kraft. Det er relevant for statistikker om opholdstilladelser, der er udarbejdet i henhold til artikel 6 i forordning (EF) nr. 862/2007, og vil blive anvendt til denne dataindsamling i nær fremtid. Den relevante retsakt er:

Europa-Parlamentets og Rådets direktiv (EU) 2016/801 af 11. maj 2016 om betingelserne for tredjelandsstatsborgeres indrejse og ophold med henblik på forskning, studier, praktik, volontørtjeneste, elevudvekslingsprogrammer eller uddannelsesprojekter, og au pair-ansættelse.

Indsamlingen af data baseret på dette direktiv vil begynde i 2020 med 2019 som referenceår. Endvidere er de statistikker, der udarbejdes i henhold til direktivet, underlagt deres egen evaluering. De er derfor ikke medtaget i kvalitetsevalueringen i denne rapport. Det er også tilfældet med de nyligt lancerede dataindsamlinger vedrørende direktivet om sæsonarbejdere og direktivet om virksomhedsinterne udstationeringer, hvor indsamlingen blev påbegyndt i 2018 med 2017 som referenceår.

4.Generelle fremskridt siden rapporten fra 2015

Siden rapporten fra 2015 er dataenes tilgængelighed og fuldstændighed blevet yderligere forbedret i forbindelse med alle dataindsamlinger. Generelle forbedringer af dataenes kvalitet har samlet set bidraget til at gøre dataene mere nøjagtige, mere sammenhængende og mere sammenlignelige. Medlemsstaterne har forbedret de tilgrundliggende datakilder og de statistikværktøjer, der anvendes til udarbejdelse af data, således at de data, der indberettes til Kommissionen, er bedre med hensyn til nøjagtighed, dækning og aktualitet.

En mere punktlig indberetning af data af højere kvalitet fra medlemsstaterne har gjort det muligt for Kommissionen at forkorte den tid, der er nødvendig for formidling af data. Dette har muliggjort mere rettidige offentliggørelser af data og forbedret datatilgængelighed for brugerne.

Siden rapporten fra 2015 har Kommissionen (Eurostat) foretaget flere metodologiske forbedringer. De har fokuseret på i) analyser af fejlklassificeringen af demografiske begivenheder, ii) medtagelse/udelukkelse af asylansøgere og flygtninge, iii) sammenhæng med data om asyl og opholdstilladelser og iv) sikring af en ensartet demografisk balance. Disse tekniske forbedringer har resulteret i en mere effektiv validering og behandling af data. Sideløbende hermed har indsamlingen af omfattende kvalitetsmetadata muliggjort en bedre vurdering af kvaliteten af de indberettede data. Når det var nødvendigt, blev der sendt administrative skrivelser for at sikre overholdelsen af de retlige forpligtelser.

Med hensyn til statistikker, der indsamles i henhold til artikel 4-7 i forordning (EF) nr. 862/2007, er nye politiske behov for supplerende data, der ikke var planlagt inden for rammerne af den nuværende lovgivning, endvidere udelukkende blevet behandlet på frivillig basis. Denne fremgangsmåde er dog ikke altid effektiv. På området international beskyttelse og styret migration har det statistiske samarbejde internt i Kommissionen med andre EU-organer (f.eks. Det Europæiske Asylstøttekontor, Det Europæiske Agentur for Grænse- og Kystbevogtning (Frontex) eller Den Europæiske Unions Agentur for Grundlæggende Rettigheder) og med medlemsstaterne ført til reviderede retningslinjer for dataindsamling i henhold til forordningen. De metodemæssige forbedringer, der er nævnt ovenfor, har skabt større klarhed i de statistiske definitioner og begreber. De tre seneste direktiver inden for regulær migration (dvs. direktivet om sæsonarbejdere, direktivet om virksomhedsinterne udstationeringer og direktivet om studerende og forskere) og det voksende politiske behov for supplerende statistikker om migration og asyl er blevet medtaget i de metodemæssige retningslinjer for indsamling af data om asyl, håndhævelse af lovgivningen om indvandring og opholdstilladelser. Relevansen af dataene er også blevet gennemgået. Som følge heraf formidles nationale metadata, der indberettes af medlemsstaterne, på Eurostats websted sideløbende med data efter validering af metadata og data.

For bedre at tilpasse forordningen til et nyt og mere dynamisk politisk miljø har Kommissionen vedtaget et lovgivningsmæssigt forslag om ændring af forordning (EF) nr. 862/2007. Formålet med den foreslåede ændring er at skabe større fuldstændighed, nøjagtighed, aktualitet, pålidelighed og sikkerhed end det er muligt under den nuværende ordning, der er baseret på gentlemanaftaler. Der bør ligeledes skabes større fleksibilitet med hensyn til yderligere forbedringer af migrationsstatistikkerne, således at det europæiske statistiske system kan reagere hurtigere på og være mere relevant for en eventuel videre udvikling i kravene til migrationsdata. Ændringsforslaget indeholder hovedsagelig et retsgrundlag for de nuværende frivillige dataindsamlinger og sikrer fleksibilitet for fremtidige dataspecifikationer.

Ændringen af forordningen vil sikre, at statistikkerne er tilgængelige på områder, hvor de interesserede parter har givet udtryk for klare behov, nemlig med hensyn til asyl, tilbagevenden (hyppigere og mere obligatoriske opdelinger), genbosættelse og opholdstilladelser, med yderligere opdelinger efter kriterier såsom alder og køn. Denne fleksibilitet vil skabe EU-aggregater, der for øjeblikket ikke er tilgængelige, men som kan blive nødvendige i fremtiden.

5.Kvaliteten af de udarbejdede statistikker

5.1.Relevans

Internt i Kommissionen bliver statistikkerne om international beskyttelse primært anvendt af Generaldirektoratet for Migration og Indre Anliggender. Disse statistikker anvendes ofte også af Kommissionens øvrige generaldirektorater, navnlig Generaldirektoratet for Beskæftigelse, Sociale Anliggender, Arbejdsmarkedsforhold og Inklusion samt Generaldirektoratet for Retlige Anliggender og Forbrugere.

Et vigtigt formål, som statistikkerne er blevet anvendt til, er den årlige tildeling af budgetbevillinger fra fondene under det generelle program om solidaritet og forvaltning af migrationsstrømme for hver medlemsstat. Som i tidligere år er disse midler baseret på Asyl-, Migrations- og Integrationsfonden, der er oprettet ved forordning (EU) nr. 516/2014, og Fonden for Intern Sikkerhed, der er oprettet ved forordning (EU) nr. 515/2014, for perioden 2014-2020. Som følge af de flerårige finansieringsordninger under disse nye fonde indberettes der ikke længere data årligt. Tildelingerne blev beregnet på baggrund af de tidligere indberettede statistikker bortset fra Fonden for Intern Sikkerhed, hvor der kræves en midtvejsevaluering.

Statistikkerne om migration og international beskyttelse anvendes af Kommissionen ved udarbejdelse af periodiske rapporter, forslag til politikker, gennemførelsesrapporter, som er udarbejdet i henhold til europæisk lovgivning, og analyse af politikker. Eksempelvis anvender Det Europæiske Migrationsnetværk fortsat i stort omfang Eurostats statistikker om migration og international beskyttelse i forbindelse med sin årlige statistik- og analyserapport. Denne rapport giver en faktuel oversigt over de centrale udviklingstendenser på området for regulær migration, international beskyttelse, irregulær migration og tilbagevenden både på EU-plan og nationalt plan.

Anvendelsen af europæiske statistikker om international beskyttelse til støtte for arbejdet i migrationsrelaterede EU-agenturer såsom Frontex og Det Europæiske Asylstøttekontor er fortsat med at stige. Eurostat arbejder tæt sammen med dem om dataindsamlinger og dertil knyttede statistiske metoder.

Siden 2016 har Kommissionens videncenter om migration og demografi gjort omfattende brug af statistikker om migration og international beskyttelse med henblik på at tilvejebringe politikrelevant viden og evidensbaseret analyse, der skal indgå i EU's politiske beslutningstagning. Ud over at støtte den europæiske dagsorden for migration ligger centrets fokus på globale migrationstendenser og deres demografiske konsekvenser for EU på mellemlang eller lang sigt. Det Fælles Forskningscenter varetager de daglige aktiviteter. Eurostat er den største bidragyder til dette foretagende med sine europæiske statistikker om det samlede antal migranter og migrationsstrømme, populationsopgørelser opdelt efter statsborgerskab og fødeland, regulær migration, asyl og irregulær migration.

Endvidere anvendes de statistikker, der udarbejdes i henhold til forordningen, regelmæssigt af nationale forvaltninger, internationale organisationer, akademiske forskere og civilsamfundsgrupper, der beskæftiger sig med en bred vifte af emner, herunder integration af indvandrere, udvikling og overvågning af nationale asyl- og indvandringsprocedurer samt prognoser vedrørende udviklingen i befolkningen og arbejdsstyrken.